La hipnosi i el mentalisme de Toni Pons, a Burjassot, el 17 de setembre
2025-07-24

Després de les vacances estivals, l’Ajuntament de Burjassot, des de la regidoria de Joventut, dirigida per Javier Naharros, reprendrà la seua programació cultural a l’Auditori de la Casa de Cultura. Ho farà amb la visita del genial Toni Pons que actuarà en el municipi el divendres 17 de setembre, a les 21.30 hores, amb un xou molt impactant, com tot el que fa ell damunt d’un escenari.

L’espectacle és gratuït i les invitacions poden obtindre’s en aquest ENLLAÇ des del 13 de setembre i fins a completar l’aforament establit. Les invitacions podran sol·licitar-se, en el cas que no complete l’aforament abans, fins al mateix divendres 17 de setembre a les 10 h. Des de la regidoria de Joventut s’aconsella que, encara que les entrades s’hagen esgotat, es poden reservar igualment, per si es produeix alguna baixa.

Toni Pons arriba a Burjassot amb l’espectacle per a adults, “Tu otro yo”, de la mà de la companyia “Fórmula. Producciones y eventos”. Artista valencià, Pons va començar a interessar-se per l’art de l’il·lusionisme en la seua infància, demanant als Reis Mags la famosa caixa de màgia i començant llavors una gran afició. Al mateix temps, començava a practicar també la seua altra gran passió, el karate. La pràctica de la meditació i unes certes formes d’auto-hipnosi utilitzades en el karate tradicional li seran de gran ajuda, més tard, quan s’inicie en la pràctica de la hipnosi.

En 1990, Toni Pons comença a formar-se en auto-hipnosi i en diferents sistemes de reprogramació mental aplicada a l’èxit, el lideratge i el desenvolupament personal. Assisteix a seminaris i tallers amb els millors experts del món com Miguel Ángel Cornejo, Wayne Dyer, Luis Costa, Tim Foley, Ángel Escudero, Carlos Marín i Bernabé Tierno, entre altres.

És en 2005, quan decideix fer el salt al món artístic professional i a presentar espectacles de màgia en sales de xicotet format i en esdeveniments privats, combinant espectacles de “màgia de proximitat” per a adults, amb xous per a públic familiar i, encara que practica i estudia totes les especialitats de l’il·lusionisme, decideix especialitzar-se en mentalisme, un art que l’apassiona i amb el qual se sent especialment còmode.

Pons representa els seus espectacles d’hipnosi i mentalisme en els millors teatres d’Espanya i és considerat com un dels millors mentalistes-hipnotistes del panorama actual.